# Orientering om produksjonstilskott for 2020

Dette brevet er ei generell orientering om produksjonstilskott for nyheits- og aktualitetsmedium for 2020. Avisa får denne informasjonen frå Medietilsynet fordi ho fekk, eller var kvalifisert til å få, produksjonstilskott i 2019.

Søknadsfrist for produksjonstilskott i 2020 er fredag 3. april. Søknadsskjema og informasjon blir tilgjengeleg via Medietilsynets nettsider første halvdel av mars 2020.

Endeleg vedtak om tildeling eller avslag på søknad om produksjonstilskott for 2020 blir gjort i oktober/november.

Om avisa ikkje har tenkt å søke om tilskott for 2020, ber Medietilsynet om å bli orienterte om det så snart som mogleg via e-post til post@medietilsynet.no.

### Søknad via «Min side»

Søknadar skal sendast via «Min side» – Medietilsynets digitale sjølvbeteningsportal, sjå: <https://medietilsynet.no/om/min-side/>.

Medietilsynet må ha oppdatert kontaktinformasjon for at saksbehandlinga skal gå rett føre seg. Om avisa skal søke om produksjonstilskott og du ikkje allereie har tilgang til «Min side» må du sende følgande informasjon til produksjonstilskudd@medietilsynet.no

• Organisasjonsnummer på avisa/publikasjonen
• Namn og e-post til person som skal fylle ut søknaden
• E-post, namn og revisorføretak til revisor

Det er ikkje mogleg å logge inn på «Min side» før Medietilsynet har registrert deg som brukar og du har fått invitasjon på e-post. Dette gjeld òg dersom den personen som skal fylle ut søknad om produksjonstilskott er ein annan enn den som søkte om produksjonstilskott i fjor, eller om den som skal fylle ut søknaden, har fått ny e-post-adresse.
Les meir her <https://medietilsynet.no/om/min-side/>

### Berekning av produksjonstilskottet

Ramma for produksjonstilskottet er 358 millionar kroner for 2020, ein auke på 40 millionar frå 2019. Auka, og fordelinga av denne, er omtalt i Kulturdepartementets Prop. 1 S (2019 –2020) forslag til stortingsvedtak), punkt «Post 71 Mediestøtte»: *«Budsjettforslaget bygger på en videreføring av tilskuddsordningen fra 2019, justert for pris- og lønnsvekst. Utover dette foreslås posten økt med 30 mill. kroner for å lette omstillingene for støttemottakere som blir berørt av den varslede omfordelingen av mediestøtten til fordel for små, lokale aviser.»*

### Utbetaling og bruk av produksjonstilskottet

Produksjonstilskottet til nyheits- og aktualitetsmedium blir utbetalt forskottsvis per kvartal. Fastsettinga av storleiken på det kvartalsvise forskottet baserer seg i hovudsak på kva avisa fekk i samla produksjonstilskott året før tilskottsåret. Medietilsynet har overført første kvartalsvise forskott på produksjonstilskottet for 2020 til avisa. Forskotta for andre og tredje kvartal i år blir utbetalte i april og i slutten av juni. Fjerde utbetaling og endeleg oppgjer skjer normalt i oktober/november, etter at tilskottssatsane for 2020 er fastsette av Kulturdepartementet. Eventuelt for mykje utbetalt forskott blir kravd tilbakebetalt. Aviser som i 2019 fekk vedtak om [avkorting av tilskott etter forskrifta](https://lovdata.no/dokument/SF/forskrift/2014-03-25-332#KAPITTEL_2), får justert utbetalt forskott i 2020 i tråd med storleiken på avkortinga.

### Prognose for produksjonstilskott i 2020

Medietilsynet tar sikte på å gi ei prognose for kor stort tilskottet i 2020 til det enkelte medium kan forventast å bli før sommaren. Prognosa blir kunngjort på Medietilsynet sine nettsider. Du kan følge alle pressemeldingar og saker frå Medietilsynet ved [å abonnere på våre nyheiter.](https://kommunikasjon.ntb.no/presserom/medietilsynet?publisherId=89456&subscribe)

### Vilkår for utbetaling av utbytte

Selskap som får produksjonstilskott kan [utbetale utbytte etter reglane i forskrifta](https://lovdata.no/dokument/SF/forskrift/2014-03-25-332#KAPITTEL_2). Gjennomsnittleg effektiv årsrente i 2018 på statsobligasjonar med ti års løpetid var 1,88 prosent. Utbetalt utbytte i 2019 kan dermed ikkje overstige 3,88 prosent av eigenkapitalen til medieselskapet. [Les meir om utbetaling av utbytte i «Rettleiing om utbytte som er tillate for medium som får produksjonstilskott».](https://medietilsynet.no/mediebransjen/stotteordninger/#anchor_304)

### Nye retningslinjer for innhaldsvurderingar og kontrollar av publikasjonar

Medietilsynet har utarbeidd nye retningslinjer for innhaldsvurderingar som beskriv krava til formål og innhald i forskrift om produksjonstilskott til nyheits- og aktualitetsmedium. Retningslinjene gjeld for vurdering av nye aviser som søker om produksjonstilskott. Framover kjem Medietilsynet også med visse mellomrom til å gjere ein tilsvarande vurdering for publikasjonar som allereie er innanfor ordninga for å sikre at dei framleis innfrir krava.

[Les meir om innhaldsvurderingar i «Retningslinjer for innholdsvurdering, Produksjonstilskudd»](https://medietilsynet.no/mediebransjen/stotteordninger/#anchor_304)

### Andre vilkår

Utdeling av stønad og utbetaling av forskott føreset at avisa kjem ut og at tilskottet bli nytta til å gi ut avis. Riksrevisjonen, Kulturdepartementet og Medietilsynet kan iverksette kontroll med at midlane blir nytta etter vilkåra. Overførte midlar som ikkje blir brukte etter vilkåra eller blir ståande ubrukte, skal betalast tilbake.